[Foto’s] Twee sterf in Carletonville-gru-ongelukTwee sterf in Carletonville-ongeluk op 19 Desember 2015 (Foto: ER24) Twee mense is dood toe hulle Saterdagmiddag op die R501 naby Carletonville in Gauteng in ŉ brug vasgery het. “Paramedici het kort ná 14:30 by die toneel opgedaag,” het Werner Vermaak, woordvoerder van ER24, in ŉ verklaring gesê. “Wrakstukke van die motor was ŉ paar meter ver oor die toneel versprei.” ŉ Man en ŉ vrou het noodlottige beserings opgedoen. “ŉ Tweede man het wonderbaarlik slegs matige beserings opgedoen. Hy het naby een van die wrakstukke gelê.” Hy is later na ŉ nabygeleë hospitaal geneem vir verdere behandeling. Omstanders op die toneel het aan paramedici verduidelik die motor het vir ŉ ander voertuig uitgeswaai toe die motoris beheer verloor het oor die motor en op die gruis langs die pad beland het. “Die motor is in flarde geruk toe dit die pilaar van die brug getref het,” het Vermaak bygevoeg. Plaaslike owerhede stel verder ondersoek in.